钦定古今图书集成/明伦汇编/宫闱典/第111卷 > 江祏 刘暄
## 钦定古今图书集成/明伦汇编/宫闱典/第111卷 > 江祏 刘暄

按《南齐书》本传，“祏字弘业，济阳考城人也。祖遵，宁朔
参军。父德邻，司徒右长史。祏姑为景皇后。少为高宗
所亲，恩如兄弟。宋末，解褐晋熙国常侍，太祖徐州西
曹，员外郎，高宗冠军参军，带滠阳令，竟陵王征北参
军，尚书水部郎。高宗为吴兴，以祏为郡丞，加宣威将
军、庐陵王中军功曹记室，安陆王左军谘议，领录事”，
带京兆太守。除通直郎，补南徐州别驾。高宗辅政，委
以心腹。隆昌元年，自正员郎补丹阳丞，中书郎。高宗
为骠骑镇东府，以祏为谘议参军，领南昌太守，与萧
诔对直东府省内。时新立海陵，人情未服，高宗胛上
有赤志，常秘不传，祏劝帝出以示人。晋寿太守王洪
范罢任还，上袒示之曰：“人皆谓此是日月相，卿幸无
泄言。”《洪范》曰：“公日月之相在躯，如何可隐？转当言之
公卿。”上大悦。会直后张伯、尹瓒等屡谋窃发，祏诔忧
虞无计，每夕辄托事外出。及入纂议定，加祏宁朔将
军。高宗为宣城王，太史密奏《图纬》，云“一号当得十四
年。”祏入，帝喜以示祏曰：“得此复何所望。”及即位，迁守
卫尉，将军如故。封安陆县侯，邑千户。祏祖遵，以后父
赠金紫光禄大夫。父德邻，以帝舅亦赠光禄大夫。建
武二年，迁右卫将军，掌甲仗廉察。四年，转太子詹事。
祏以外戚亲要，势冠当时，远致饷遗，或取诸王第名
书好物。然家行甚睦，待子侄有恩意。上寝疾，永泰元
年，转祏为侍中、中书令，出入殿省。上崩，遗诏转右仆
射，祏弟卫尉祀为侍中，敬皇后弟刘暄为卫尉。东昏
即位，参掌选事。高宗虽顾命群公，而意寄多在祏兄
弟，至是更直殿内，动止关谘。永元元年，领太子詹事。
刘暄迁散骑常侍、右卫将军。祏兄弟与暄及始安王
遥光、尚书令徐孝嗣、领军萧坦之六人，更日帖敕，时
呼为“六贵。”帝稍欲行意，孝嗣不能夺。坦之虽时有异
同，而祏坚意执制，帝深忿之。帝失德既彰，祏议欲立
江夏王宝元。刘暄初为宝元郢州行事，执事过刻，有
人献马，宝元欲看之。暄曰：“马何用看？”妃索煮肫，帐下
谘暄，暄曰：“旦已煮鹅，不烦复此。”宝元恚曰：“舅殊无渭
阳之情。”暄闻之亦不悦。至是不同祏议，欲立建安王。
宝夤密谋于遥光，遥光自以年长，属当鼎命，微旨动
祏。祏弟祀以少主难保，劝祏立遥光。暄以遥光若立，
已失元舅之望，不肯同故祏迟疑久不决。遥光大怒，
遣左右黄昙庆于清溪桥道中刺杀暄。昙庆见暄部伍人多，不敢发。事觉，暄告祏谋，帝处分收祏兄弟。祀
时直在内殿，疑有异，遣信报祏曰：“刘暄似有异谋，今
作何计？”祏曰：“政当静以镇之耳。”俄而召祏入见，停中
书省。初，直斋袁文旷以王敬则勋当封，祏执不与，帝
使文旷取祏，以刀环筑其心曰：“复能夺我封否？”祏、祀
同日见杀。祀字景昌，初为南郡王国常侍，历高祖骠
骑东阁祭酒，秘书丞，晋安王镇北长史，南东海太守，
行府州事。治下有宣尼庙，久废不修，祀更开扫，构立
祀。弟禧，居丧早卒。有子𫷷，字伟卿，年十二，闻收至，谓
家人曰：“伯既如此，无心独存。”赴井死。后帝于后堂骑
马致适，顾谓左右曰：“江祏若在，我当复能骑此不？”暄
字士穆，出身南阳国。常侍遥光起事，以讨暄为名。事
平，暄迁领军将军，封平都县侯，千户。其年又见杀。和
帝中兴元年，赠祏卫将军，暄散骑常侍，抚军将军，并
开府仪同三司。祀，散骑常侍，太常卿。